**EESTI KLUBI ÜLDKOOSOLEKU**

**PROTOKOLL NR …**

Tallinnas, Mustamäe tee 4, 13.jaanuaril 2012.a.

Koosolekust võttis osa 43 EK liiget, sh. 23 delegeerinud häälega liiget.

Koosoleku juhatajaks valiti **Ivar Raig**, protokollijaks **Valter Sääsk**

Koosoleku päevakord:

1. Eesti Klubi presidendi aruanne ja läbirääkimised aruande põhjal.
2. Eesti Klubi täiendatud ja parandatud põhikirja arutelu ja kinnitamine.
3. Eesti Klubi juhatuse liikmekandidaatide ülesseadmine ja juhatuse valimine.
4. Eesti Klubi liikme Mati Väärtnõu sõnavõtt klubi võimalikest arengusuundadest.

I

**Kuulati:** EK presidendi **Ivar Raigi** ettekannet EK tegevusest eelnenud aruandeperioodil (LISA nr. 1).

**Uno Taimla:** Kas Eesti Klubi peab võtma endale Valitsuse ja Parlamendi tegemata tööd?

**Ivar Raig:** Meie ülesanne on mõjutada poliitikute tegevust, juhtida nende tähelepanu probleemidele, eeskätt oma artiklite, pressiteadete ja avalduste kaudu. Me peame olema ajast ees ja nägema tulevikku.

**Avo-Rein Tereping:** Rääkides Eesti jätkusuutlikkusest, peame mõtlema eeskätt inimesele. Kas EK ei võiks tegeleda pere- ja lasteprobleemidega, sellesuunaliste hoiakute ja maine kujundamisega? Eestimaa jookseb praegu inimestest tühjaks, meie naised sünnitavad välismaal ja jäävad sinna elama. Lähevad ära just haritud ja parimas tööeas inimesed. Kui teine maailmasõda ja Stalini repressioonid kahandasid Eesti elanikkonda umbes 100 000 inimese võrra, siis meie valitsuse ja Riigikogu „pingutuste“ tulemusel oleme kaotanud juba üle 200 000 inimese kodumaalt lahkunutena ja umbes 160 000 sündimata lastena. On aeg selline rahvavaenulik tegevus lõpetada ja Eesti Klubi peab siin resoluutselt hakkama inimeste silmi avama meie valitsuse kuritegelikku poliitikat avalikustades ja välja pakkudes radikaalseid meetmeid.

**Ivar Raig:** Meie erilise tähelepanu all on keel, kultuur, perekond ja kodu. Ka uue juhatusega on kavas Eesti demograafiline olukord võtta tõsise vaatluse alla. Juba on tehtud ettepanek alates kolmanda lapse sünnist vähendada vanemate tulumaksu määra.

**Sulev Roosma:** Me ei tohiks siin korrata Eesti Elujõu halba kogemust, mil leebe tähelepanu juhtimisega püüti rahva olukorda muuta ning rõhutati igati endi apoliitilisust ning riigitruudust. Rahva kannatus hakkab katkema ning aeg on radikaalselt hakata võitlema Eesti rahva elujõu taastamise eest. Eesti on läbi sajandite rahvana püsinud tänu ühistööle, seltsidele, kollektiivsele vastutustundele ja looduslähedasele elukorraldusele. Selles seisneb rahva elujõud. Nüüd on aga meie Valitsuse poolt propageeritav ja Euroliidu direktiivide alusel ülipüüdlikult elluviidav liberaalne kapitalism hävitanud ühistööl rajaneva rahvustunde, laastatud on põllumajandus ja kalandus, aktiivsemad ja arukamad inimesed lahkuvad massiliselt kodumaalt. Kui Eesti oli NSV Liidu liiduvabariikide hulgas esimene, siia suunati esmajärjekorras raha, tootmisvahendeid ja materjale, siis meie oma Valitsuse saamatuse, rumaluse ja leplikkuse tõttu oleme muutunud Euroopa prügimäeks. Välismaalastele poolmuidu kanditud pangad ja tootmisettevõtted suunavad oma kasumi maksuvabalt riigist välja, jättes meile ainult tootmisjäägid ja lagastatud maa. Kui esimese Eesti vabariigi ajal olid põhiliselt ühispangad, siis nüüd on välismaalastele kuuluvad pangad muutunud eestluse elujõu hävitamise tõhusaks vahendiks. Kõik täna lausutud mõtted peaksid jääma tulevase Eesti Elujõu Kongressi teemadeks.

**Malle Salupere:** Eesti Klubi peab muutuma nähtavaks ja kuuldavaks. Eriti valus on praeguses Eestis laste olukord, sest lapsi on ainult igas neljandas leibkonnas ja me ei tea nende perekondade sissetulekuid. Valitsus püüab teha nägu, et probleeme ei ole. Kas meie ülesanne ei oleks neid probleeme esile tõsta?

**Ingrid Rüütel:** Eesti klubi on varem korraldanud esseevõistlusi Eesti rahva kestmajäämise teemadel. Oleks vaja selliseid üritusi jätkuvalt korraldada. Nende läbiviimiseks on võimalik kaasata erasponsoreid.

**Jaan Leetsar:** On vastu võetud ÜRO resolutsioon, mis kohustab riike arendama ühistegevust. Eesti Valitsus on selle dokumendi ja seal kajastatud ideed maha vaikinud. Seal on lausa välja öeldud, et kapitalism on hääbuv majanduskord, et see on vaja asendada ühistegevusel põhineva riigikorraga. Soome on läinud Eestiga võrreldes hoopis teist teed, seal on ühistegevusega liitunud peaaegu kogu elanikkond. Eestis on aga domineeriv väliskapital, ühistegevus on olematu. Kuid esimesed alged on tekkimas. Tartus on näiteks loodud organisatsioon, mis töötab välja võimalusi kapitalismist loobumiseks.

**Ivar Raig:** Paljude riikide põhiseadustes on fikseeritud riigikorraks konsensuslik kapitalism.

**Arnold Rüütel:** Eesti klubi on kutsutud osalema mittetulundusühingute ühistegevuses, milleks on loodud eks-presidendi egiidi all tegutsev kooslus. Eesti on oma rahvuslikust rikkusest tohutu palju kaotanud väliskapitalile odavalt müüdud pankade ja suurettevõtete kaudu, sest kasum viiakse maksuvabalt riigist välja. Ühistegevuse puhul ei oleks saanud seda sündida. Alustama peame parlamendivalimistest, kuhu edaspidi oleks vaja valida aatelisi ja isamaalisi inimesi. Selleks on vaja tugevdada ühiskondlike organisatsioonide tööd, ühendada nende jõupingutused, teha nad ühiskonnas nähtavaks ja kuuldavaks. Oluline on noorte osa, meil on vaja nendega teha koostööd ja neid kasvatada. Eesti katastroof tuleb ilmsiks praeguse rahvaloenduse lõppedes. Eesti rahvuslik koosseis on drastiliselt muutunud ja parem osa elanikest riigist lahkunud. Lähemal ajal muutub olukord järsult halvemaks inimeste vananemise ja veelgi suureneva väljarände tõttu. Juba viiekümne aasta pärast oleme täielikus kriisis. Eesti on olnud alati rahva töökuse etalon, kuid nüüd on Valitsus hävitanud rahva elujõu. Jätkub Põhiseaduse oluliste sätete rikkumine ja Riigikogu ning Valitsuse üleolev käitumine rahva nõudmiste suhtes.

**Ivar Raig:** Avaldame lühidalt Eesti Klubi edasised väljakutsed ja tegevussuunad (LISA nr.2). Eesti on viimase poole sajandiga läbi elanud kaks rahva elujõudu hävitanud katastroofi: nõukogudeaegne okupatsioon ja meie oma Valitsuse poolt pealesunnitud liberaalmajanduse okupatsioon.

**Otsustati:** 1. Kinnitada Eesti Klubi presidendi Ivar Raigi aruanne eelneva tegevusperioodi kohta ja avaldada tunnustust senisele juhatusele tehtud töö eest.

2. Kiita heaks esitatud tegevussuunad ja soovitada uuel juhatusel võtta need aluseks EK töö planeerimisel.

II

**Kuulati:** Ivar Raigi ja Valter Sääse esituses EK põhikirja tehtud muudatustest üldkoosolekule eelnenud juhatuse koosoleku ja redaktsioonikomisjoni poolt. Koosolekul osalejad täpsustasid mõningaid punkte ja tegid üksikuid parandusi.

**Otsustati:** 1. Võtta EK põhikiri vastu tehtud täienduste ja parandustega (LISA nr.3).

2. EK uuel juhatusel registreerida EK põhikiri Äriregistris.

III

**Kuulati:** Andrus Helenurm teeb teatavaks eelmisel juhatuse koosolekul ülesseatud juhatuse liikmekandidaatide nimed: Ivar Raig, Jüri Ennet, Mati Väärtnõu, Arvi Hamburg, Andrus Helenurm, Tamo Vahemets, Kärt Summatavet, Avo-Rein Tereping, Valter Sääsk, Vahur Hiiesalu, Ingrid Rüütel, Jüri Ehasalu.

**Otsustati:** 1. Kinnitada EK juhatuse koosseisuks 11 liiget.

2. Esitatud 12 kandidaadist osutuvad valituks juhatuse liikmeks 11 enam hääli saanud kandidaati.

3. Kinnitada häältelugemise komisjon koosseisus: Andrus Helenurm, Heino Levald, Külliki Bode.

4. Kinnitada häältelugemise komisjoni aruanne, mille kohaselt esitatud kandidaadid juhatusse said hääli järgmiselt: Ingrid Rüütel – 40, Jüri Ennet – 40, Mati Väärtnõu – 36, Andrus Helenurm – 36, Valter Sääsk – 35, Tamo Vahemets – 35, Kärt Summatavet – 34, Avo-Rein Tereping – 33, Arvi Hamburg – 31, Jüri Ehasalu – 31, Ivar Raig – 26, Vahur Hiiesalu -25. EK liige Tiit Toomsalu hääletamisel ei osalenud.

5. Kinnitada Eesti Klubi juhatus eelseisvaks tegevusperioodiks järgmises koosseisus: Ingrid Rüütel, Jüri Ennet, Mati Väärtnõu, Andrus Helenurm, Valter Sääsk, Tamo Vahemets, Kärt Summatavet, Avo-Rein Tereping, Arvi Hamburg, Jüri Ehasalu ja Ivar Raig.

6. Valida EK aukohus ning kinnitada aukohtu liikmeteks vastavalt esitatud kandidaatidele ja hääletamise tulemustele Jüri Ehasalu ja Vahur Hiiesalu.

7. Rahuldada Tiit Toomsalu avaldus klubist lahkumise kohta alates 13.jaanuarist 2012.

8. Pikendada EK revidendi Külliki Bode volitusi järgmiseks aruandeperioodiks.

IV

**Kuulati:** EK juhatuse liikme Mati Väärtnõu visiooni EK arengusuundadest eelseisvateks aastateks (LISA nr.4).

**Otsustati:** 1. Võtta esitatud arengusuunad aluseks EK tulevases tegevuses ja soovitada vastvalitud juhatusel lähtuda arengusuundades toodud põhimõtetest.

**2.** Koostada ja saata BNS-ile pressiteade Eesti Klubi koosoleku ja tegevuse kohta (LISA nr.5).

Koosolek lõppes kell 18.30.

**Koosoleku juhataja Ivar Raig**

**Koosoleku protokollija Valter Sääsk**